I n f o r m á c i a

	Riešenie nedostatku finančných prostriedkov na dostavbu Vodného diela Gabčíkovo a výstavbu Vodného diela Žilina prevzatím zahraničných bankových úverov so štátnou zárukou v rokoch 1995-1998, nefunkčnosť Združenia Dunaj ako nositeľa záväzkov z prevzatých bankových  úverov v dôsledku neusporiadaných majetkových vzťahov na Vodnom diele Gabčíkovo spôsobili, že Vodohospodárska výstavba š.p. Bratislava sa dostala do nepriaznivej ekonomickej a finančnej situácie a nemôže plniť svoje finančné záväzky.

	Kvôli zabráneniu vzniku situácie znamenajúcej cross  default musela VV š.p. v rokoch 1999-2001 žiadať MF SR o realizáciu štátnych záruk, realizácia ktorých znamenala riziko nepriaznivého dopadu na štátny rozpočet SR.

	V záujme riešenia tejto situácie MP SR vypracovalo na rokovanie vlády SR návrh na riešenie usporiadania majetkových vzťahov na Vodnom diele Gabčíkovo, ktorý vláda prerokovala a schválila 3. júla 2001 a prijala k nemu uznesenie č. 612. Schválené riešenie usporiadania majetkových vzťahov spočíva vo vykonaní viacerých krokov v rezorte pôdohospodárstva a rezorte hospodárstva, ktoré majú vyústiť do vytvorenia samostatného hospodárskeho subjektu zlúčením vodohospodárskej a energetickej časti Vodného diela Gabčíkovo. Takto vytvorený subjekt ma prevziať všetky záväzky za splatenie úrokov a istín prevzatých úverov, zabezpečiť prevádzku Vodného diela Gabčíkovo a dokončenie jeho objektov.

	Súčasťou usporiadania majetkových vzťahov bolo aj vykonanie opatrení Ministerstvom financií SR spočívajúcich v oddĺžení VV š.p., predĺžení termínu splatnosti finančných výpomocí poskytnutých VV š.p. v rokoch 1997-2000 a v znížení úrokov z istín návratných finančných výpomoci poskytnutých v celkovej výške 8.259 mil. Sk.

	Navrhnutý spôsob usporiadania majetkových vzťahov predpokladal pozastavenie činnosti Združenia Dunaj, generálne vysporiadanie práv a záväzkov medzi jednotlivými členmi Združenia Dunaj a odsúhlasenie tohto postupu veriteľmi VV, š.p. a SER, a.s. (zahraničnými bankami). Na zabezpečenie finančných potrieb počas prechodného obdobia t.j. do vytvorenia samostatného hospodárskeho subjektu sa mali medzi SE a.s. a VV š.p. uzavrieť dvojstranné zmluvy o vytváraní podmienok na výrobu elektrickej energie na VE Gabčíkovo.

	Ďalším krokom pri usporiadaní majetkových vzťahov bolo zlúčenie objektov, resp. majetku vodohospodárskej časti VDG v správe SVP š.p. s objektami vodohospodárskej časti v správe VV š.p. Zlúčeniu obidvoch vodohospodárskych časti mala predchádzať transformácia  Vodohospodárskej výstavby š.p. Transformovaná  VV š.p. mala byť poverená  správcovstvom a prevádzkovaním VD Gabčíkovo v súlade so Zmluvou z r. 1977. Na časť Vodohospodárskej výstavby vytvorenej transformáciou sa mal spracovať návrh privatizačného projektu.

	Usporiadanie majetkových vzťahov na VD Gabčíkovo malo byť zavŕšené  zámenou majetku VV š.p. prislúchajúceho k VD Žilina za majetok SE a.s. prislúchajúci k VE Gabčíkovo. Aj táto zámena sa mala uskutočniť po odsúhlasení veriteľmi VV š.p. a SE a.s. Zámena majetku VE Gabčíkovo za majetok VD Žilina vychádzala z toho, že VE Gabčíkovo, ktorá je podľa zmluvy z r. 1977 spoločným vlastníctvom s MR, nemohla byť privatizovaná s ostatným majetkom energetiky a že takáto privatizácia  je v rozpore so zákonom č. 92/2002 Zb. o prevode majetku štátu na iné osoby, pretože podľa tohto zákona sa môže privatizovať iba majetok patriaci výlučne štátu, t.j. Slovenskej republike. Jednoduché vyňatie raz už vloženého majetku z akciovej spoločnosti a jeho opätovné navrátenie do majetku štátu by mohlo byť v zahraničí chápané, ako opätovné znárodňovanie a zlý signál pre zahraničných investorov. Preto sa navrhlo zameniť aktíva jednotlivých podnikov. Rozsahom väčší majetok VD Žilina sa mal zameniť na menší, ale relatívne produktívnejší majetok VE Gabčíkovo.
	Harmonogram postupného vykonania všetkých krokov bol vládou stanovený tak, aby celý proces bol ukončený 31. 12. 2001 a počnúc 1. 1. 2002 mal vzniknúť samostatný hospodársky subjekt s pracovným názvom Vodné dielo Gabčíkovo, štátny podnik. Tento podnik by prevzal všetky záväzky za splácanie úrokov a istín zahraničných úverov do roku 2006 a splácanie Ministerstvom  financií SR poskytnutých finančných výpomoci, pričom ich splácanie by ukončil v r.2012.

	Keďže na vykonanie rozhodujúceho kroku v usporiadaní majetkových vzťahov - zámena VE Gabčíkovo za VD Žilina   a pozastavenie činnosti Združenia Dunaj - sa musel  získať súhlas veriteľov, obidva podniky, VV š.p. a SE a.s. pristúpili k vypracovaniu tzv. informačného memoranda pre zahraničných veriteľov v záujme získania ich súhlasu.

	Ministerstvo financií SR a Vodohospodárska výstavba š.p. dňa 31. 7. 2001 podpísali dodatky k zmluvám o finančnej výpomoci, v ktorých sa zakotvila nulová sadzba úrokov z návratných finančných výpomoci v celkovej výške 8 259 714 tis. Sk poskytnutých Vodohospodárskej výstavbe š.p. Taktiež na úrovni MF SR, FNM SR a Vodohospodárskej výstavby š.p. sa pristúpilo k rokovaniam o právnej forme umožňujúcej úhrady realizované  z „memorandovej položky“ prostredníctvom FNM SR za úvery so štátnou zárukou Vodohospodárskej výstavbe v celkovej predpokladanej sume cca 10 911 099 tis. Sk považovať za nenávratné. Rokovania pre nezáujem zo strany FNM SR neboli dokončené a príslušné právne dokumenty na splnenie tejto úlohy neboli doposiaľ podpísané.

	V priebehu prerokovávania informačného memoranda s veriteľmi Ministerstvo hospodárstva SR predložilo na medzirezortné pripomienkovanie obsahujúci návrh na zrušenie úlohy C.16 uznesenia vlády SR č. 619/2001, t.j. zrušiť zámenu majetku VE Gabčíkovo za majetok Vodného diela Žilina. Pre zásadný nesúhlas MP SR s týmto návrhom uskutočnili sa dve rokovania ministra pôdohospodárstva SR s ministrom hospodárstva SR(18. 10. a 25. 10. 2001), na základe ktorých MH SR a MP SR spoločne predložili vláde SR návrh na zmenu termínov, gestora a znenia úloh uznesenia vlády SR č.619 z 3.7.2001. Pre formálne nedostatky vláda materiál do konca roka 2001 neprerokovala. Kvôli návrhu na zmenu termínu plnenia úlohy C.16 sa Vodohospodárskej výstavbe š.p. rokovania s veriteľmi nepodarilo ukončiť a získať ich súhlas.

	Medzi tým Vodohospodárska výstavba š.p. iniciovala rokovanie Rady riaditeľov Združenia Dunaj a uzavretie  dvojstranných vzťahov so SE a.s. a SVP š.p. Na úrovni rady riaditeľov sa členovia Združenia Dunaj dohodli na oprávnených nárokoch na časť prevádzkových nákladov všetkých členov združenia, teda aj Vodohospodárskej výstavby š.p. S účinnosťou od 1. novembra 2001 boli upravené vzťahy na VD Gabčíkovo medzi  VV š.p. a SE a.s. hospodárskou zmluvou, na základe ktorej VV š.p.  patrí odplata od SE a.s. vo výške 65% platnej odbytovej ceny za l kWh elektrickej energie vyrobenej a predanej zo všetkých vodných elektrární patriacich k vodnému dielu Gabčíkovo. 

	MP SR a VV š.p. taktiež vypracovali návrhy príslušných dokumentov a rozhodnutí ministra pôdohospodárstva, na základe ktorých sa mala uskutočniť  transformácia VV š.p. na tie subjekty podľa návrhu prerokovaného vládou SR 3. 7. 2001 a malo dôjsť k vyčleneniu časti majetku SVP š.p. prislúchajúceho k Vodnému  dielu Gabčíkovo a jeho včleneniu do VV š.p. a určeniu VV š.p. za správcu   a prevádzkovateľa vodohospodárskej časti Vodného diela Gabčíkovo. 

	Keďže rozhodujúcim predpokladom pre vykonanie týchto rozhodnutí bola realizácia zámeny majetku VE Gabčíkovo za VD Žilina,  ku ktorej MH SR odmietalo pristúpiť  minister pôdohospodárstva SR pripravené  rozhodnutie nepodpísal a o veci písomne informoval predsedu vlády SR (listom č.3336/2001-100 z 27.11.2001  a listom č.3577/2001-100 z 27.12.2001) a požiadal o odsun termínu splatnosti úloh z dôvodu, že ich splnenie je závislé od splnenia rozhodujúcej úlohy C.16 zo strany MH SR t.j. zámeny VE Gabčíkovo za VD Žilina. Predseda vlády SR listom č.4192/2001-PV z 29. novembra 2001 súhlasil s odsunom termínu zabezpečiť transformáciu š.p. VV z 30.11.2001 na 31.12.2002 a listom č.36/2002 z 9.1.2002 informoval, že po odstránení formálnych chýb materiálu obsahujúceho návrhu na zmenu termínov, gestora a znenia úloh z uznesenia č.619/2001 vláda prerokuje a posúdi opodstatnenosť požadovaného odloženia termínov.

	Návrh na zmenu termínov, gestora a znenia úloh z uznesenia vlády SR č. 619 z 3. 7. 2001 vláda SR prerokovala 13. marca 2002 a prijala uznesenie č. 246 v ktorom súhlasila s odsunom termínu plnenia úlohy C.16 z 31.12.2001 na 30.4.2002. V apríli 2002 Ministerstvo hospodárstva SR a spoločnosť Pricewaterhouse Coopers, víťaz verejnej súťaže na poradcu vlády SR pri privatizácii SE a.s., predložili na medzirezortné pripomienkové konanie materiál „Návrh privatizácie Slovenských elektrární a.s. po oddelení teplárni a prenosovej sústavy a po usporiadaní majetkových vzťahov na Vodnom diele Gabčíkovo“. V tomto materiáli privatizačný poradca uvažoval aj s privatizáciou VE Gabčíkovo a navrhol vláde SR revidovať uznesenie č. 619 z 3. júla 2001. V rámci pripomienok k tomuto materiálu malo Ministerstvo pôdohospodárstva SR zásadné výhrady, pretože navrhovaný spôsob privatizácie SE, a.s. aj s VE Gabčíkovo je v rozpore so spôsobom riešenia usporiadania majetkových vzťahov na Vodnom diele Gabčíkovo  schváleným uznesením vlády č. 619/2001.

	S ohľadom na skutočnosť, že poradca vlády SR pre privatizáciu SE a.s. so súhlasom Ministerstva hospodárstva SR odporúčal v máji 2002 vláde SR riešiť privatizáciu SE a.s. spolu s majetkom Vodnej elektrárne Gabčíkovo, vznikli  pochybnosti o záujme MH SR splniť úlohu C.16 uznesenia vlády SR č. 619/2001. Tieto pochybnosti sa potvrdili, keď MH SR predložilo 17. júna 2002 vláde SR na schválenie Nové znenie návrhu spôsobu privatizácie SE, a.s. v ktorom sa vláde navrhuje, aby uložila ministrovi hospodárstva SR vypracovať postup krokov privatizácie SE, a.s. tak, aby VE Gabčíkovo zostala v 100% vlastníctve štátu a zároveň v materskej spoločnosti SE, a.s., resp. aby štát kompenzoval SE, a.s. stratu z prípadného vyvedenia aktív VE Gabčíkovo z majetku SE, a.s. vo výške trhového ocenenia prínosov VE Gabčíkovo pre SE, a.s.. Napriek tomu, že MP SR proti tomu zásadne namietalo, MH SR predložilo na rokovanie vlády 26.6.2002 nezmenený návrh spôsobu privatizácie.

	Rozhodujúcim predpokladom   pre definitívne usporiadanie majetkových vzťahov na VD Gabčíkovo podľa uznesenia vlády SR č. 619/2001 je splnenie úlohy C.16, t.j. zámena majetku Vodného diela Žilina za majetok Vodnej elektrárne Gabčíkovo. Odkladanie splnenia tejto úlohy zo strany  MH SR, resp. jeho snaha o revidovanie tohto rozhodnutia vlády SR, najmä  v súvislosti s navrhovaným spôsobom privatizácie SE a.. spôsobujú, že MP SR nemôže pristúpiť k splneniu úloh, ktoré mu vyplývajú z uznesenia vlády č.619/2001. Ich splnením by sa ešte viac zhoršila ekonomická situácia podnikov vodného hospodárstva, osobitne VV, š.p., zhoršila by sa pozícia SR pri rokovaniach s MR o realizácii rozsudku MSD vo veci SVD Gabčíkovo-Nagymaros. Neplnenie úlohy C.16 naďalej vyvoláva pracovnú neistotu u pracovníkov rezortu vodného hospodárstva a taktiež vytvára situáciu, že s rizikom dopadu splácania úverov prevzatých na dostavbu VD Gabčíkovo a VD Žilina na štátny rozpočet treba aj naďalej uvažovať.